
Dacă duşmanul vostru va cere legăminte ruşinoase 
de la voi, atuncea mai bine muriţi prin sabia lui, 
decât să fiți privitori împilării şi ticăloşiei ţării 
voastre. Domnul părinților voştri însă se va îndura 
de lacrimile slugilor sale şi va ridica dintre voi pe 
cineva, care va aşeza iarăşi pe urmaşii voştri în 
volnicia şi puterea de mai înainte. (Cronică 


moldovenească) 


l. 


Domnul Dumnezeul părinților noştri înduratu-s-a de 
lacrimile tale, norod nemângâiat, înduratu-s-a de durerea 
plămâilor tale, țara mea?.. Nu este îndestul de smerită, 
îndestul de sfâşiată? Văduvă de feciorii cei viteji, plângi fără 
încetare pe mormintele lor, precum plâng şi jelesc femeile 


despletite pe sicriul mut al soților! 


2 


Neamurile auziră ţipătul chinuirii tale; pământul se mişcă. 
Dumnezeu numai să nu-l fi auzit?.. Răzbunătorul prevestit 


nu s-a născut oare? 


3. 


Care e mai mândră decât tine între toate țările semănate de 
Domnul pe pământ? care alta se împodobeşte în zilele de 


vară cu flori mai frumoase, cu grâne mai bogate? 


4. 


Verzi sunt dealurile tale, frumoase pădurile şi dumbrăvile 
spânzurate de coastele dealurilor, limpede şi senin cerul 
tău; munții se înalță trufaşi în văzduh; râurile, ca brâie 


pestrițe, ocolesc câmpurile; nopțile tale încântă auzul, ziua 


farmecă văzutul... Pentru ce zâmbetul tău e aşa de amar, 


mândra mea țară?... 


5. 


Pe câmpiile Tenechiei răsărit-au florile?... Nu au răsărit 
florile, sunt turmele multe şi frumoase ce pasc văile tale; 
soarele înrodeşte brazda; mâna Domnului te-a bucurat cu 
bunuri felurite, cu pomete şi cu flori, cu avuție şi cu 


frumuseţe... Pentru ce gemi şi țipi, țară bogată?... 


6. 


Dunărea bătrână, biruită de părinții tăi, îți sărută poala şi 
îți aduce avuţii din ținuturile de unde soarele răsare şi de 
unde soarele apune; vulturul din văzduh caută la tine ca la 
pământul său de naştere; râurile cele frumoase şi 


spumegoase, pâraiele cele repezi şi sălbatice caută neîncetat 


lauda ta... O, țară falnică ca nici una, pentru ce fața ţi-e 


îmbrobodită? 


fi 


Nu eşti frumoasă, nu eşti înavuţită?.. N-ai feciori mulți care 
te iubesc? N-ai cartea de vitejie a trecutului şi viitorul 


înaintea ta... pentru ce curg lacrimile tale?.. 


8. 


Pentru ce tresari? trupul ţi se topeşte de slăbiciune, şi inima 
ți se frământă cu iuțeală... citit-ai oare în cartea ursitei?.. 
Aerul mişcă tulburat... vântul dogorăşte... Îngerul pieirii 
arătatu-ţi-s-a? Nopțile tale sunt reci, visurile tulburate ca 


valurile mării bătute de furtună... ce-ţi prevestesc? 


9. 


Priveşte, de la miazăzi la miazănoapte, popoarele îşi ridică 
capul... gândirea se iveşte luminoasă pe deasupra 
întunericului... Gândirea, duhul dumnezeiesc ce zideşte, şi 
credința ce dă viață... lumea veche se prăvăleşte, şi pe ale ei 


dărâmături slobozenia se înalță... Deşteaptă-te! 


10. 


Mucenicii sângelui tău n-au zis oare: „şi Domnul va scula pe 
unul dintre voi, care va aşeza pe urmaşii voştri iarăşi în 


» 


volnicia şi puterea lor?..” Uitat-ai sângele ce curge prin 
vinele feciorilor tăi?.. Mult erai mândră odinioară, când 
strigai „ura” în bătăi?.. pieptul tău era tare ca de oţel, 
paloşul se tocea pe dânsul... soarele se întuneca de norii de 


pulbere ce ridicau războinicii tăi. 


Il 


Poporul tău era îndrăzneț ca vulturul, războinic şi trufaş ca 
taurul neînjugat... Rămasu-ţi-a oare numai umbra puterii şi 


aducerea-aminte a vitejiei tale?.. 


12. 


Cum a slăbit pieptul tău de oțel?.. mâna ta cea tare cade de 


oboseală... şi moleşirea a intrat în lăcaşul voinicilor!. 


13. 


În vremea veche... de demult, demult... cerul era limpede... 
soarele strălucea ca un fecior tânăr... câmpii frumoase, 
împrejurate de munți verzi, se întindeau mai mult decât 
putea prinde ochiul... păduri tinere umbreau dealurile... 
turmele s-auzeau mugind de departe... şi armăsarii 
nechezau, jucându-se prin rarişte... pe o pajişte verde 
slobozenia, copilă bălăioară cu cosițe lungi şi aurite, se juca 


cu un arc destins. Ferice de oamenii din câmpie, ferice de 


cei de la munte!.. Era vremea atuncea, când tot omul trăia 
fără stăpân şi umbla mândru, fără să-şi plece capul la alt 
om; când umbra văilor, pământul şi aerul cerului erau 
deschişi tuturora; iar viața se trecea lină ca un vis; şi când 
ajungeau pe om nevoile bătrâneților şi moartea, el se ducea, 
zicând: „mi-am trăit zilele”, şi era sigur că viața lui se va 


prelungi în copiii şi moştenirea lui... 


Dar iată aerul se tulbură... cerul cel limpede se 
îimbrobodeşte cu nori întunecoşi... un nor de praf învăluie 
câmpia şi ascunde munții... se aud vaiete... dobitoacele se 
învârtesc, cum se învârtesc în nopțile vijelioase, când lupii 
urlă în păduri... caii nechează jalnic... mulțime de glasuri se 
aud strigând... vădesc când primejdie, când nădejde, 
izbândă, când pierdere, turbare, deznădăjduire; vântul suflă 
şi norul se împrăştie puţin... Doamne, fă-ți milă!.. Se vede 
amestecul unei bătălii!.. Cei ce au năvălit sunt îmbrăcați în 
fier... săgeata alunecă pe pavăză, şi paloşul cu două ascuțite 
taie în carne vie... dar piepturile goale stau împotrivă... se 
luptă cu furie... se plec sabiei... inimile slăbesc... fug... ţara 
slobodă a pierit!.. staţi... izbânda-i în mâna Domnului... 
arcul se întinde din nou... luptătorii se amestecă şi se 
izbesc... piepturile goale de pavezele... capetele descoperite 


de coifurile... 


Departe pe câmpie se văd arcuri zdrobite, făşii de steaguri, 
apoi un coşciug focul jertfei se înalță în văzduh... învinşi şi 
învingători cad în genunchi, şi la lumina flăcării îşi dau 
dreapta şi se iau în brațe... fii cu inimă bună... ţară 
binecuvântată... Tu fuseşi altarul rudirii crivățului cu 
pustia, a bărbăției cu mintea, a slobozeniei cu puterea. Din 
această rudire frământată cu sânge şi sfințită prin foc se 


naşte un popor nou. 


Astfel povestesc bătrânii. 


14. 


Oraşele se întemeiază şi se înfrumusețează din nou... 
oamenii cresc în îndestulare şi se înmulțesc ca nisipul 
mării... pământul se acoperă cu holde aurite... volnicia 
domneşte ca mai înainte, dar nu acea volnicie pruncă, floare 
plăpândă a pustietăţii, ci slobozenia cea bărbată şi 
luminoasă, sau puternică şi cu rădăcina țeapănă şi adânc 
înfiptă în pământ... sabia, acum nefolositoare, a 
războinicului stă în coliba sa spânzurată... femeile zâmbesc 


dulce la pruncii lor... chipul zbârcit al bătrânilor se întinde 


de bucurie... pacea aduce legea care chizăşuieşte, iar nu 
asupreşte... legea, rod al slobozeniei... legea care apără pe 
cel slobod de nedreptate şi nu apasă pe sărmanul în folosul 
bogatului... şi multă vreme erau numai oameni fericiți, deşi 
se aflau bogați şi mai săraci... căci nelegiuirea nu era 
cunoscută; şi cei bogați, şi cei mai tari nu făceau ei singuri 
legea, după cum le venea lor mai bine, şi nu puteau călca 
dreptul altuia, şi junii ziceau, închinându-se către bătrâni: 
„cinste fie părinţilor noştri, care s-au luptat vitejeşte şi ne- 


au lăsat de moştenire moşie şi slobozenie”. 


Io: 


Cel ce nu cunoaşte nevoia legii nu cunoaşte ce e slobozenia, 
căci nu poate fi slobozenie fără lege... şi acel ce nu se ține de 


duhul legii se leapădă de slobozenie. 


16. 


Pământ chinuit, te-a iubit legea... când te va ierta Domnul? 


17. 


Slobozenia e îndoită: cea dinlăuntru şi cea dinafară... ele 
sunt surori, una fără alta nu pot trăi... slobozenia dinafară 
este neatârnarea moşiei, în care naştem şi care ne hrăneşte, 
moşia de la care tragem numele nostru şi dreptul de om, de 
sub biruirea oricărei alte țări şi împărăţii. Pentru sângele ce 
ne dă, suntem datori cu sângele nostru. Pentru aceasta au 
fost bătăliile neamului nostru şi a neamurilor, bătăliile cele 
vestite, scrise cu movile şi mănăstiri pe şesuri şi pe dealuri. 
Slobozenia  dinlăuntru este legea, icoana dreptății 
dumnezeieşti, legea aşezată prin învoirea tuturor şi la care 
toți deopotrivă se supun. Acolo unde nu e lege, nu e nici 
slobozenie, şi acolo unde legea e numai pentru unii şi ceilalți 
sunt scutiți de sub ascultarea ei, slobozenia a pierit... şi 
fericirea e stinsă... căci atuncea asuprirea, nevoile, 
necazurile şi sărăcia izvorăsc în lume: atuncea lumea se 
împarte în săraci şi bogaţi, în stăpâni şi robi, flămânzi şi 
îmbuibaţi... atuncea lumea stă în cumpănă de pieire... căci 


dreptatea dumnezeiască e vecinică; ea urăşte şi blestemă pe 


omul şi pe neamul ce alunecă în calea nedreptății... 
Străbunii noştri au fost blestemaţi de Domnul pentru 
strâmbătăţile lor, şi blestemul a trecut din neam în neam 
până în zilele noastre... privegheaţi asupră-vă ca la candela 
ce arde, ca nu copiii voştri şi copiii copiilor voştri să zică de 
voi: blestem asupra părinţilor noştri, care au făcut 
strâmbătate!.. strâmbătatea izvorăşte din siluire, din pizmă, 
din jefuire şi din neştiință... legea dreptăţii e frăția, şi ce 
frăție poate fi între uliu şi prada lui, între răpitul şi răpitor, 
între dreptul şi nedreptul?.. până când mai puteţi, voi, cei ce 
ați călcat dreptatea, grăbiţi a intra în calea Domnului, căci 
va sosi ziua izbândirii, ziua când vrabia se va lupta cu uliul 


şi-l va birui... şi într-adevăr, zic vouă, acea zi s-a apropiat. 


18. 


Tot lucrul lasă sămânța sa prin care din nou se naşte: din 
tulpina bătrână şi putredă a fagului încolțesc vlăstare tinere 
şi vioae; aşa (şi) din robie se naşte slobozenia, din 
neorânduială (iese rânduială) ... jugul aduce mântuirea, 
precum furtuna liniştea... Ridică capul, ţară bântuită de 


vijeliile lumii, ţară legată de jugul durerii!.. 


19. 


Furtuna mântuirii straşnică are să fie... aveţi grijă de ziua 
aceea, şi grăbiți-vă a vă îndrepta din vreme. Târziu va fi 
atunci a plânge şi a se căi; căci suferința îndelungată 
împietreşte inima omului şi ucide mila şi o smulge dintr- 
însa... Cei mari şi puternici au toate zilele spre a se îngrăşa 
din asupririle creştinilor... Norodul are un ceas numai, un 
ceas în care îşi izbândeşte, şi cu acest ceas răscumpără 
veacuri de chinuri... Deşteptaţi-vă... că vine groaza... n-aţi 
auzit prin somn țipetele şi vaietele megieşilor?.. blestemele 
văduvelor sărace, sudoarea oamenilor aruncată ca pleava, 
hrana sărmanilor mistuită, moştenirea copiilor răpită, 
adunate la un loc cresc furtuna omenească şi iuțesc 
răsplata cumplită a dreptăţii Domnului. Cei ce prin siluire 
fac nelegiuiri, prin siluire pier... şi sabia Domnului e în 
mâna norodului... şi sabia atunci mănâncă carne şi nu 
cruță pe nimene, de la sugătorul până la cel desăvârşit 
bătrân. Şi sângele curge ca un izvor, căci sângele îmbată 
mintea, ca spirtul şi ca vinul... şi în acea zi se vor auzi mai 


multe vaiete de cum s-au auzit de când lumea... şi sângele 


vărsat va cădea peste capul celor ce fac strâmbătate şi îşi 
spală mâinile, peste capul celor ce zic acum: nu este 
dreptate dumnezeiască... care precupesc dreptul văduvei şi 


vând cugetul lor şi sângele fraților lor. 


20. 


Lumea întreagă are tot o poveste... strâmbătatea care se 
lăcomeşte la bunul altuia, şi sărmanul care sfarmă funia ce- 
l strânge; grea e strâmbătatea... şi răsplata ei cumplită 


este!.. 


21; 


Şi era viața dulce şi pacinică... sub aripile slobozeniei legea 
înflorea... toți fiii țării trăiau în bine, căci unirea şi dragostea 
domneau cu ei... bogatul ajuta pe sărman; sărmanul nu 
pizmuia pe bogat... fiecare om avea dreptul său şi era 


moşteanı în țara sa... legea era dreaptă şi tare; ea nimicea 


înlăuntru pe cei cu inima vicleană, şi era un zid de apărare 
de către duşmanul dinafară... fruntea ta, o țară mult dragă, 
nu se pleca atunci ruşinoasă înaintea străinilor, şi, când 
grăiai, glasul tău se auzea de departe... numele străinilor nu 
te îngrozea şi, deşi ziceau între ei: „hai să punem în fiare pe 
feciorii vulturilor şi să domnim asupra lor... căci noi suntem 
tari şi mai mulți la număr... şi turmele lor vor fi ale 
noastre... vom necinsti femeile şi fetele lor... şi vom batjocori 
perii cărunți ai bătrânilor lor”. Dar tu râdeai de laudele 
sălbaticilor... că vulturii aveau aripi şi căngi tari... când 
cătai la dânşii, ei piereau precum piere un nor de grauri, 
când vulturul se leagănă prin văzduh... greu era de a 
răpune feciorii tăi. Fiecare om era slobod şi plătea cât o sută 
de oameni, căci se lupta pentru dânsul... slobozenia 
însuteşte puterea... numai cei mişei şi cei răi țin cu străinii 


şi cu apăsătorii... 


22; 


Vântul de la miazănoapte bate cu furie... cerul se întunecă... 
pământul se cutremură... În patru unghiuri ale lumii se văd 


înălțându-se stâlpi de flacără învăluită în nouri de fum... se 


aud armăsarii nechezând, turmele mugind, zgomote de care 
şi o larmă îngrozitoare de glasuri de tot felul; limbile se 
amestecă şi oamenii nu se mai pot înțelege... popoarele se 
grămădesc şi se îndeasă unele peste altele... de-abia urma 
unora de pe pământ s-a şters, altele au năvălit în locul lor... 
pare că ziua de-apoi a lumii ar fi sosit... scârşniri de dinți, 
gemete şi ţipete de moarte se mai aud... Noroadele dau 
năvală peste noroade şi oamenii peste oameni... pustiirea 
păşăşte înainte şi în urma lor... dreptatea stă în jaf... legea 
în sabie, noaptea cu beznele sale a cotropit omenirea... 
sângele curge pâraie... focul mistuieşte ce scapă din sabie... 
şi moartea seceră pământul... întunericimea se îndeasă şi 
mai mult... tot neamul omenesc se frământă şi se 
struncinează... urgia Domnului... dreptatea dumnezeiască 


trece pe pământ pustiind!.. 


23. 


Viscolul siluirii se întinde şi mai mult, şi jaful se 
întocmeşte... cei mai voinici dintre voinici vor să supuie şi pe 
soţii lor, şi pe cei mai slabi... sângele curge mereu... sabia 


domneşte în acea vreme... Setea de a stăpâni cuprinde pe 


oameni... Domnii şi boierii neamurilor se ridică ca nişte 
uriaşi şi caută a zdrumicaz popoarele... o luptă mare şi 
îndelungată se începe între om şi om, popor şi popor, şi 
între popoare cu căpeteniile lor cele răpitoare... oamenii de 
război se unesc toți din toate părțile între sine... slobozenia 


se învinge... pustiirea se întinde peste tot locul. 


24. 


Din această frământare a popoarelor se naşte o fiară... 
Robia. 


25. 


Inima şi tăria sufletelor bărbate... temelia dreptului şi a 
slobozeniei nu pier în veci!.. în orice inimă rămâne un gând 
ascuns, un loc unde sămânța bună încolțeşte... popoarele 
îşi pierd sfaturile şi rătăcesc din calea dreaptă, sau adorm în 


durere, dar nu pier. 


Lumea răvăşită se întocmeşte iarăşi, dar cu încetul şi cu 
durere mare; neamurile trec prin ispite şi cercări, până ce 
intră priceperea într-însele şi se înțeleg; aşa şi fierul numai 


prin foc se înmlădie, se netezeşte şi se face strălucitor. 


26. 


Se zice în carte, că Domnul pe cei fără de lege, când voieşte 
a-i prăpădi, îi orbeşte şi le insuflă cugete nebune şi 
neînțelepte de mândrie... Domnii şi boierii neamurilor ziseră 
între dânşii: să nu lăsăm popoarele noastre în odihnă, căci 
odihna deşteaptă gândirea; şi gândirea mână la faptă... să 
ridicăm stavile, să semănăm zavistia şi ura, şi să insuflăm 
lăcomia cuprinselor: şi a prăzilor, şi să împingem neamurile 
unele asupra altora, ca astfel să întindem domnirea şi 
puterea noastră... şi neamurile se duşmăniră şi se pizmuiră 
între dânsele, luptându-se mereu ca să slăbească pe cele 
mai tari, ca să înghită pe cele mai slabe, nu spre folosul lor, 
ci spre folosul asupritorilor pământului... astfel popoarele se 
făcură părtaşe la nelegiuirile şi nedumnezeirea căpeteniilor 
lor, sleiră sângele şi topiră carnea după oasele lor în luptă, 


până când rănite şi sângerate, şi dându-şi sufletul, 


cunoscură în sfârşit rătăcirea lor şi cum toate limbile 
pământului sunt surori şi fiice iubite ale Domnului... şi 


vremea neînțelegerii trecu!.. 


27. 


Neamurile toate s-au cunoscut între sine... limbile toate s- 
au îmbrățişat... Numai pe tine, țară de jertfă, pământ de 
sânge şi de durere, nu te cunosc... mare ţi-a fost fala... dar 


amară îți este răstignirea... Doamne, depărtează paharul!.. 


28. 


În mijlocul viscolului, ce făceai tu, pământ dezmoştenit?.. 
Pământul ce acoperă cenuşa strămoşilor era frământat de 
lavă... vârtejul furtunos învăluia câmpia... talazurile acelui 
ocean fără margini de neamuri, prăvălindu-se din toate 
părțile lumii, spinteca cu durere coastele tale... Mumă fără 


copii, feciorii tăi, rătăciți în vijelia omenească, pribegeau în 


toate laturile, ducând cu dânşii numai limba şi dorul tău... 
moşia e cel mai dintâi şi cel mai de apoi cuvânt al omului; 
într-însa se cuprind toate bucuriile... simţirea ei se naşte 
odată cu noi şi e nemărginită şi vecinică, ca şi Dumnezeu. 
Patria e  aducerea-aminte de zilele copilăriei... coliba 
părintească cu copacul cel mare din pragul uşii, dragostea 
mamei... plăsmuirile (nevinovate) ale inimii noastre... locul 
unde am iubit şi am fost iubiți.. câinele care se juca cu noi, 
sunetul clopotului bisericii satului ce ne vesteşte zilele 
frumoase de sărbătoare... zbieratul turmelor, când se 
întorceau în amurgul serii de la păşune... fumul vetrei ce 
ne-a încălzit în leagăn, înălțându-se în aer... barza de pe 
streaşină, ce caută duios pe câmpie... şi aerul, care 


nicăierea nu este mai dulce!.. 


Şi sub cortul pribegiei bătrânii ziceau copiilor: ... colo... în 
vale... colo... departe... unde soarele se vede aşa de frumos... 
unde câmpiile sunt strălucite şi pâraiele răcoroase... unde 
cerul e dulce, unde pământul e roditor şi juncile sunt albe... 
copii, acolo e ţara!.. şi la aceste cuvinte voinicii prindeau 
armele... pruncii tresăreau în leagăne... femeile cântau 
patria depărtată şi durerea pribegiei... cei slabi se 
îmbărbătau. Şi tu erai mândră atunci, o, țară 


nemângâiată... feciorii tăi erau un neam bărbat... numele 


tău era vestit noroadelor... războinicii tăi erau vitejii 
vitejilor... dragostea moşiei întărea ca o za de oțel latele lor 
piepturi şi braţele lor erau tari... câți căutau la tine te 
pizmuiau, şi duşmanii tăi înşişi îți dau laudă... când din 
nări sforăind şi din ochi scânteind, taurul clătina coarnele, 


groaza se răspândea în toate laturile... 


29. 


Lupta întăreşte pe cel slab, şi primejdia măreşte pe cel 
tare... tot bunul are nevoile sale. Ghimpul se ascunde sub 
floare... aşa şi slobozenia mulți vrăjmaşi are... pentru că este 
partea cea mai frumoasă, cea mai roditoare din moştenirea 
părinească. Nu aurul este bogăția neamurilor, nu neavutul 
este sărăcia oamenilor. Avuţiile de aur sunt pieritoare, 
sărăcia harnică e o bogăție ce nu se răpeşte; munca e 


bogăţie vecinică. 


30. 


Noi, săracii de legi, ca să păstrăm moştenirea aceasta, sau 
ca să o luăm înapoi, când ni s-a răpit, trebuie: o mare 
stăruință şi priveghere, jertfe necurmate şi o unire strânsă 
între oamenii din acelaşi sânge... astfel ca toți să stea pentru 


unul, şi unul pentru toți. 


31. 


Mai odihneşte-te, pământ al luptelor!.. precum muncitoriul 
stă de se răsuflă. Fruntea ta e plină de sudoare şi de 
pulberea bătăliei... mai răsuflă puțin, căci ai duşmani mulți 


la număr... şi soarta ta e o luptă necurmată. 


Fost-ai multe veacuri volnică, ca pasărea văzduhului, până 
când o seminţie iubitoare de cuprinderi râvni după patria 
fecioară a slobozeniei. Vulturul legioanelor zdrobise lumea în 
ghearele sale... ca să te poată cuprinde în brațe, fu silit a te 
lua de soție!.. seminţia pustiei cu seminția ce năvălise peste 
dânsa s-a amestecat... acum slobozenia mai bărbată are arc 
şi sabie spre apărare... Ascute-ţi sabia ca fulgerul şi 
încoardă-ți arcul, o, țara mea!.. duşmanul se găteşte şi tu 


eşti straja lumii... lumea te-a părăsit şi s-a sculat asupră-ţi: 


noroadele s-au legat între ele, pentru a te batjocori şi a 
stinge dintre noroade pomenirea ta... o, patria mea, 


jertfeşte-te! 


32. 


Grăbeşte a mai prinde putere... iată, se mai apropie o 
furtună... De-abia vijelia omenească se mai potoli şi o 
întunericime cât un grăunte se zăreşte dinspre răsărit... De 
ce merge mai creşte... şi ca un nour se îndeasă şi se 
întinde... Cerul se întunecă, viscolul izbucneşte... norul se 
varsă pe pământ ca un râu întărâtat şi, ca o mare fără 
margine, înghite şi îneacă tot ce-i iese înainte... Spaima a 
cuprins toate neamurile... slobozenia şi legea popoarelor se 
zdrumică... potop de sânge este... pământul se umple de 
dărâmături... războinicii o iau la fugă... voinicii sunt 


cuprinşi de frică... semiluna străluceşte. 


33. 


Pentru ce salți, Dunăre bătrână?.. un biruitor îndrăzneț 
venit-a oare, ca în zilele strămoşilor, să calce cu amândouă 
picioarele pe amândouă malurile tale?.. Legioanele înviat-au 
şi mai vin să întemeieze de a doua oară patria?.. apele tale 
se umplu, sar în sus şi vâjâie îngrozite... nu... un turban se 
vede pe mal... armăsarii Anadolului nechează, sărind în 
două picioare de nerăbdare... pala pustieşte ţărmul din a 
dreapta... popoarele de la miazăzi la miazănoapte, de la 
răsărit la apus plec capul lor sabiei şi se leapădă de legea 
părinţilor lor, ca să-şi scăpe viața, şi cred Coranului... 
Mahomet ia locul lui Hristos... Sabia şi Coranul duc robia 


după dânsele... 


34. 


Pe râuri plutesc dărâmăturile palatelor şi ale bisericilor... cu 
sângele se scurge rămăşița neatârnării a douăzeci de 
popoare... Valurile izbesc spumegând valurile, şi spuma lor 
e sângerată. Pe luciul Dunării merge şi se întoarce, se 
afundă şi se ridică un iatagan scânteietor... şi valul înfiorat 


azvârle pe țărmurile înspăimântate pe feciorii prorocului... 


„Allah! — strigă ei... — aicea e pământul făgăduit celor 


» 


credincioşi!... 


35. 


Dacă duşmanul vostru va cere legăminte ruşinoase de la voi, 
atunci mai bine muriți prin sabia lui decât să fiți privitori 
împilării şi ticăloşiei țării voastre... Domnul părinților voştri 
însă se va îndura de lacrimile slugilor sale şi va ridica dintre 
voi pe cineva, care va aşeza iarăşi pe urmaşii voştri în 


volnicia şi puterea de mai înainte. 


36. 


Pustiirea se întinde pe câmpii... codrii clocotesc de o fâşâire 
duioasă... pe coastele dealurilor se văd numai sate arse şi 
turme de femei rătăcind cu pruncii la țâță... o, țara mea! 
unde sunt acum voinicii tăi cu inima vitează şi cu brațul 


tare?.. N-aud ei răcnetul tău... vaietele femeilor... plânsorile 


copiilor... rugile  fecioarelor?.. leii făcutu-s-au  miei?.. 
Paloşele crunte ruginitu-s-au în mâinile războinicilor tăi?.. 
şi femeile ziceau: „vai nouă... vai!.. bărbaţii ş-au prăpădit 
inima... moştenirea copiilor noştri o să cadă în prada 
vrăjmaşilor... şi copiii vor ajunge robii lor... şi ei se vor purta 
cu dânşii, sărmăneii, ca stăpânul cel rău cu câinele său... şi 
vom rămâne de râsul şi de batjocura neamurilor...” şi 
mumele ziceau la feciorii lor: „cel ce fuge dinaintea 
duşmanului este mişel... şi mişeii nu sunt din sângele 
nostru... duceți-vă de muriți mai bine slobozi, decât să trăiţi 


în robie şi ocară”. 


37. 


Vâjâie crivățul... se clatină pământul... răsună buciumele... 
oamenii se izbesc cu oameni... zalele cu fierul... piepturile cu 
oţelul... vitejii cad morți în ţărână... sângele desfundă 
pământul... leşuri plutesc pe râuri... pârjolul se învârteşte în 
toate părțile. Strigările luptătorilor şi clăncăirea paloşelor, 
încrucişându-se, răsună cu huiet... ce te-ai făcut, mare 


vizir?.. Unde-ţi sunt voinicii, paşă cu trei tuiuri:? Vântul 


împotrivirii sfărâmă zăbalele armăsarilor tăi... năvala se 


trase înapoi, spăimântată de piepturile goale ale vitejilor!.. 


Cine fuge colo în vale cu brâul descins... cu turbanul 
desfăcut... cu pala zdrobită?.. Sultanul cel fălos... Sultanul 
groaznicul ... Fugi... şi erai împăratul împăraților... numele 
tău îngrozea mai mult decât o oştire... Paşiis tremurau când 
te vedeau trecând... Unde sunt cetele cele numeroase, ca şi 
țările tale, ostaşii tăi, mai mulți la număr decât stelele 
cerului? Trăsnetul pică din mâinile tale... numele tău de 
nebiruit pieri... Fugi... şi, în goana fugii, căpitanii tăi nu mai 
cunosc pe voinicul înfricoşător ce încura armăsarul înaintea 
bătăliei. Caută în urmă, vezi-ți comorile prădate... haremul 
pângărit... caii nechezând în câmpie fără călăreți... câte 
mume te vor blestema, o, sultane Fulgere... credincioşii 
prorocului zac neîngropaţi pe câmpuri... Dumnezeu s-a fost 
îndurat de lacrimile slugilor sale şi a ridicat pe acela ce le-a 


aşezat iarăşi în volnicia şi puterea de mai înainte. 


38. 


Eşti frumoasă, eşti avuţită... o, ţara mea... ai copii mulți la 
număr, care te iubesc... ai cartea de vitejie a trecutului şi 


viitoriul înaintea ta... pentru ce curg lacrimile tale?.. 


39. 


Tresari, pare că trece pe zare năluca văilor... inima ţi se 
frământă cu iuțeală... citit-ai în cartea ursitei, ori că îngerul 


pieirii ți s-a năzărit?.. 


40. 


Pentru ce stai înmărmurită, o, țară română?.. nu-ţi mai 
aduci aminte de zilele cele vechi?.. trăsnetul se zdrobea în 
mâinile celor nebiruiți... turbanul se rostogolea în țărână... 
străinul fugea ca de moarte, când vedea ameninţătorul tău 
steag, un semn de dreptate, putere şi slobozenie... Turcul, 


cuprins de spaimă, alerga să se ascundă între cadâne în 


harem... şi tătarul, în fuga calului, lua îndărăt drumul 


pustiei! 


4]. 


Sub poalele unui munte se întindea o câmpie mare, şi un 
soare strălucitor lumina acea câmpie... Doi inşi se 
preumblau printr-însa... stau ades în loc... şi apoi porneau 
mai departe... Precum spicurile, în vremea secerii, zac unele 
peste altele, aşa şi oase peste oase de morți acopereau 
pământul... petice sfâşiate şi acățate de prăjina lor plecată 
de-abia se mai mişcau de vântul ce dogorea... un nour de 
corbi fâlfâia pe deasupra croncăind, vulturi mari se 
învârtejeau în văzduh, ş-apoi deodată se azvârleau cu 
iuțeală peste oasele înălbite... nici o locuință nu se zărea în 
acea vale a morţii... ici-colea movile semănate fără rând 
încrețeau ca nişte valuri luciul câmpiei... şi pe fiecare din 
acele movile era câte un semn deosebit... pe una o cruce 
roşie plecată... pe alta un turban sângerat cu semiluna 
înfiptă pe dânsul... mai departe, o suliță tătărească 
sfărâmată... şi acolo stau mormane grămădite, după 


seminții şi lege, oasele neamurilor care se întâmpinară pe 


acest câmp de bătălie... fiecare la un loc, ca un semn de 
izbândă pomenitoare... 

La marginea câmpiei era o pădure, iar din fundul pădurii se 
auzea o fâşâire neînțeleasă... o plângere ce semăna cu 
vaietele sufletelor chinuite... Copacii erau împestrițați de 
frunze felurite, pline de o rouă roşie... şi în vârful unui stejar 
bătrân, un vultur alb fâlfâia şi scutura din aripi... şi la 
fiecare din acele mormane, cei doi oameni îngenuncheau şi 
ziceau împreună: „...Fală de mărire ţie, țara noastră, 
binecuvântată şi cuvântătoare de Dumnezeu... feciorii 
hunilor s-au încumetat să te supuie... şi tu ai fost peştera 
ciolanelor lor... potopul Asiei a vrut să înghită lumea... şi tu 
ai fost stavila lumii... un neam de viteji a râvnit la turmele 
tale şi la grânele aurite ale holdelor tale... şi tu ai legat pe 
viteji doi câte doi... şi ai arat cu dânşii țărâna... şi ai 
semănat cu sângele şi cu sudoarea lor Dumbrava Roşie, 


pădurea sângelui!” 


42. 


Cum de te-ai veştezit, floare a falei şi a slobozeniei?.. Într-o 


zi vruseşi să te odihneşti, ca omul obosit de muncă... şi 


feciorii tăi cei vicleni făcură sfat între dânşii... Cugetul 
nedreptății şi al domniei intra în sufletul lor... şi râvniră la 
armele şi avuţia fraţilor lor. Zavistia semăna sămânța 
gâlcevilor şi a împerecherilor... feciorii tăi te muşcară la 
inimă, o, țara mea, şi îți făcură rană mare... Străinul puse 
piciorul pe pieptul tău, ca să te înăduşe... şi dete în mâinile 
voinicilor tăi furca în locul paloşului de odinioară... şi tu, 
muşcată, te lăsaşi de bunăvoie în mâna celor ce nu putuse a 


te birui!.. 


43. 


În şesurile tale duşmanii corturile şi-au întins... mândria 
numelui tău a căzut, precum cade de pe deal stejarul cel 
îmbătrânit, şi nu-ţi lăsară de a răsufla fără numai atâta aer, 
precât se  îndurară ei... Domniile şi  boieriile tale 


îngenuncheară înaintea lor. 


44. 


Erai un trup cu viață şi ai ajuns umbra morții... războinicii 
tăi s-au făcut muieri, boierii tăi, robi ai duşmanilor, şi 


steagul tău pieri dintre steagurile neamurilor!.. 


Pentru ce te frămânțţi oare? îți este dor de vremea veche... 
vreo rază din fala trecută venit-a să lumineze fruntea ta?.. 


Nu, ci frământarea e de durere!... 


45. 


Mândră şi vitează erai în bătălie, o, ţară română... Cu greu 
şi cu anevoie era a te birui... Ca să-ți sugă sângele, feciorii 
tăi cei blestemaţi te deteră în prada duşmanului. Neamurile 
ce pizmuiau puterea ta şi numele tău cel falnic se legară 
între ele şi ziseră: „Hai să zdrobim acest cuib de volnicie...” 
Ele te orbiră de ură şi de zavistie, puterea ta se toci pilită de 
trupul tău însuşi... uriaşii se aruncară asupra trupului tău, 
şi îl tăieră în bucăţi şi împărțiră între sine, ca pe nişte 
turme, pe feciorii tăi: „şi aruncat-au la sorți hainele lui 


Hristos”, zice Psaltirea. 


46. 


Mult mai înainte păgânul zisese: „Ca să zdrobesc acest trup, 
ce mă îngrozeşte şi când nu se mişcă, să dau drumul 
asupră-i nemernicilor mei...”; şi venetici, lepădaţi de 
Domnul, ca un nor de lăcuste, trecură mările şi se azvârliră 
peste tine, o, pământ al grelelor dureri, şi supseră sângele 
măduvei tale! Ei aruncară pe copiii tăi în beznele 
întunericului... şi numele lor pieri cu tine... Erai slobodă... şi 
te puseră în obezi... erai avută... şi se îmbuibară de carnea 
ta, ca nişte lupi flămânzi... erai vitează, şi înfipseră mişelia 
în inima ta... erai vrednică şi lăudată... şi ajunseşi 
defăimată... erai curată... şi te pângăriră cu tâlhăria şi 


nelegiuirea! 


47. 


Sângele feciorilor tăi s-a stricat, şi inima lor a putrezit... 
când erai tare, erau şi ei mândri de tine... dar de când s-au 
amestecat cu cei mişei şi cu cei vicleni, s-au făcut şi ei 


vicleni şi mişei!... 


48. 


Tu eşti ca corabia fără cârmă bătută de furtună... şi vâslaşii 
cei răi care şi-au însuşit (dreptul) de a fi cârmaci te duc 
dintr-o nevoie într-alta şi mai mare, din fărădelege în 
fărădelege, din păcătuire în păcătuire... că sunt orbi de 
strâmbătate... larba se usucă pe unde călcăm... 
înțelepciunea noastră e minciuna... isteciunea noastră -- 
jefuirea... faptele nostre — faptele iadului... şi am supus 
robiei pe fraţii noştri, am robit clăcii sângele nostrus, şi am 
ofilit fruntea ta... stins-am candela cu suflarea noastră de 
fărădelege... ce vei zice, o, ţară de necazuri, Rahilă 
nemângâiată... când îi grăi?... Ce vei face când va veni ziua 


dreptății şi a curățirii? 


49. 


Jalnic e cântecul tău, româncă copiliță!.. Ce zici? lenicerii 


trecut-au  Dunărea?.. Tătarul pustiitor împrăştie oare 


spaima de-a lungul țării?.. Leahul călăreț venit-a să-şi 
izbândească de războaiele pierdute, şi ungurul să-şi adune 
oasele risipite ale ostaşilor săi?.. Logodnicul cins-a paloşul 


strămoşesc?.. Cântă-ţi cântecul... 


50. 


Doina şi iar doina!.. cântecul meu e versul de moarte al 
poporului la şezătoarea priveghiului... pământul îi e de 
lipsă... şi aerul îl îneacă... Văzut-am flăcăii scuturându-şi 
pletele... şi fruntea lor a se încreți fără de vreme... florile de 
pe capul copilelor a se veştezi... şi poporul căutând în beţie 
uitarea necazurilor... Trist e cântecul în sărbătorile satului: 
„Birul îi greu, podvoadaz e grea!..” Bătrânii îşi ascund ochii 
plini de lacrimi, bărbaţii stau obidiți... cântecele se sfârşesc 
în blestemuri... şi copiii căinează naşterea lor. Poporul e 
stâlpul țării... fiecare părticică de pământ e vopsită cu 
sângele lui... şi într-o zi ni s-a zis: „Munceşte, române, de 
dimineață până în seară... şi rodul muncii nu va fi al tău!... 
tatăl tău ţi-a lăsat moştenire o țarină şi arme... şi nu te vei 
bucura de dânsele... şi tu vei trăi vecinic robind... trupul şi 


sufletul tău vor fi străini pe pământul înrodit de tine... vei 


plăti aerul ce răsufli... vei plăti soarele ce te încălzeşte, şi 
locul unde zac oasele mamei tale, vei plăti dreptul să creşti 
vaca ce hrăneşte pe copiii tăi, şi boul ce-ţi ajută la muncă... 
trupul tău se va gârbovi sub bătaie, şi partea ta în lume va fi 
ocara!” Veneticii zisu-ne-au în limba lor: „Al nostru e 
pământul şi acei ce locuiesc pe dânsul... ale noastre 
câmpurile... ale noastre dealurile... ale noastre cotunele, 
satele şi târgurile, colibele şi curțile, toată mişcarea şi toată 
suflarea... Tu ai fost puternic şi viteaz în luptă... dar puterile 
tale s-au tocit de sărăcie şi de stricăciune... şi noi am cules 
rodul vitejiei tale... Vor veni feciori cu mângâieri mincinoase 
de ţi-or povesti că eşti şi tu un popor... Noi suntem 
păstorii... Tu eşti turma chinurilor...” Toţi îşi bat joc de 
viața, munca şi sărăcia ta, şi slugile slugilor calcă peste 
trupul tău... cei ce zic că sunt aleşii tăi cresc în măriri şi 
avuții, şi ție-ți este frig, şi copiilor tăi le este foame!.. Ei fac 
legi, dar nu pentru dânşii, ci pentru împovărarea ta!.. Doina 
şi iar doina!.. Suntem pribegi în coliba părintească... şi 
străini în pământul răscumpărat cu sângele nostru!.. Dar în 
câmpie creşte, şi pe deal iarăşi creşte o floare pentru 


popoarele chinuite... Nădejdea! 


51. 


Era odinioară un neam de frați născuți dintr-o mumă şi 
dintr-un tată... şi veni acel neam într-o țară lată şi mănoasă 
pe căile cerului de se pomeneşte şi astăzi... Şi fraţii se 
iubeau între sine şi creşteau în avuție şi fericire... turme 
nenumărate, ca stelele, păşteau în câmpii întinse... vecinii şi 
hoţii pizmuiau unirea, puterea şi bogăţia lor, dar le era 
teamă de dânşii, căci bărbăţia lor îi îngrozea... şi astfel 
aceşti frați trăiau fericiți, şi copiii lor în moştenirea cea mare 
rămasă de la părinții lor... Când vreo nevoie venea dintr-o 
parte, ei alergau cu toții într-acolo... cădeau cu toţii 
împreună, când vijelia mare îi dobora, dar se ridicau iarăşi 
cu toții împreună şi izbândeau... astfel se pleacă şi se ridică 


în timp de viscol vârfurile codrilor. 


După ce trăiră într-acest chip vreme multă, nepoţii ziseră 
într-o zi între dânşii: „Pentru ce să mai trăim amestecați 
unii cu alții, mai bine să împărțim moştenirea părintească, 
şi fiecare să ia partea sa...” Atuncea traseră cu funia şi-şi 
împărțiră moşia în mai multe părți: una la miazăzi, alta la 
apus şi alta la miazănoapte... Săpară şanţuri şi puseră 
râurile şi munţii hotare între dânşii... şi de atuncea frații nu 


se mai puteau vedea între ei... şi vecinii se umplură de 


bucurie... Nu trecu mult, şi fiecare, şezând închis în moşia 
sa, ajunse că copiii din aceiaşi părinți uitară de tot unii de 
alții, şi de vorbeau tot o limbă... dar nu se mai înțelegeau... 
şi când unele din ramurile acelui neam se stingeau de pe 
fața pământului, înecate de vecini, ceilalți frați nu simțeau 
nici o durere... căci acum erau străini şi duşmani între 


dânşii, şi se ridicau cu duşmanii împotriva sângelui lor!.. 


Şi aceste neamuri, care încă se numesc între sine români, în 
ochii celorlalte popoare sunt numai seminții rătăcite, al 


cărora izvor s-a stins din ţinerea (de) minte a oamenilor!.. 


52. 


Domnul Dumnezeul părinților noştri înduratu-s-a de 
lacrimile tale, țară română?.. Nu eşti îndestul de smerită, 
îndestul de chinuită, îndestul de sfâşiată?.. Văduvă de 
feciorii cei viteji plângi fără încetare pe mormintele lor, 
precum plâng şi jelesc femeile despletite pe sicriul mut al 


soților. 


53. 


Neamurile auziră ţipătul chinuirii tale... pământul se 
mişcă... Dumnezeu numai să nu-l fi auzit?.. Răzbunătorul 


preursit nu s-a născut, oare? 


54. 


Care e mai mândră decât tine între toate țările semănate de 
Domnul pe pământ? Care alta se împodobeşte în zilele de 


vară cu flori mai frumoase, cu grâne mai bogate? 


55. 


Deşteaptă-te, pământ român! Birueşte-ţi durerea... E vreme 
să ieşi din amorțire, seminție a domnitorilor lumii! Aştepţi 
oare, spre a învia, ca strămoşii să se scoale din morminte?.. 
Într-adevăr ei s-au sculat, şi tu nu i-ai văzut... ei au grăit, şi 


tu nu i-ai auzit... Cinge-ţi coapsa ta, caută şi ascultă... ziua 


dreptății se apropie... toate popoarele s-au mişcat... căci 
furtuna mântuirii a început... Vezi! cu cât mai mult pleci 
capul, cu atâta cei nelegiuiți îşi bat joc de tine şi sug sângele 
tău... Din a dreapta şi din a stânga piticii şi uriaşii râvnesc 


la tine, oricât de slabă şi zdrumicată eşti. 


56. 


Sfârşitul ispitelor s-a apropiat... căci vremea trece iute... şi 
semne s-au arătat pe cer... Şi blestemul a covârşit măsura... 
oamenii sângiurilor ți-au mistuit inima şi plămâiele. Ei 
înălțară trufia lor pe tâlhărie, avuţia lor pe foametea ta... 
mărirea lor pe zdrențele tale... puterea şi strălucirea lor pe 
sângele ce ai vărsat într-o sută de bătălii, unde părinții lor 
nu se aflară!.. ține minte numele lor, o, țară a grelelor 


dureri, şi numele străinului! 


57. 


Aurică copiliță, cântă frunza verde, cântă floarea câmpului, 
cântă floarea muntelui, cântă nădejdea... nădejdea e glasul 
Domnului! Norodul trebuie să se ispăşească şi să se curețe 
de păcatele sale, şi prin ispitele suferinței numai se curăță 
noroadele... cele ce am făcut în vremea trecută nu sunt 
ispite... căci, dacă ne-am luptat şi am fost viteji, rodul luptei 
şi al vitejiei ne-au fost volnicia şi numele nostru... Ispitele 
sunt strâmbătatea judecătorilor... despoierea şi mişelia, 
minciuna şi lăcomia, zgârcenia şi împilarea domnilor şi a 
boierilor... cumpăna nepotrivită a dreptăţii... uciderea 
proslăvită... robirea pentru unii şi desfrâul pentru alții... 
toate acele fapte grozave, pentru care s-au cotropit Sodoma 
şi Gomora, oraşe şi țări urgisite de Domnul Dumnezeu 
pentru blestemăţia lor!.. şi toate aceste ispite le-ai cercat, 
pământ român... paharul fărădelegii s-a umplut peste 
margine şi palaturile de strâmbătate se prăvălesc surpate de 
blestemul norodului! Făptuitorii de tâlhării se spăimântează 
înşişi de faptele lor!.. Domnul şi-a întors cu scârbă fața de la 
dânşii, şi îngerii s-au depărtat cu groază de ei... Eşti 
searbădă şi slăbănogită... ai suferit toate... o, țară de 
chinuri!.. Ridică-ţi capul strivit şi caută de vezi... semne s- 


au arătat pe cer... furtuna mântuirii a început!.. 


58. 


Să nu ne scârbim de vremea trecută, când bătrânii 
povestesc bătăliile cele uriaşe şi ne arată dărâmăturile 
cetăților; când ne spune lupta, zgomotul, sângele vărsat şi 
câmpiile acoperite de morți, ciuma şi văpaia focului, 
foametea şi războiul; şi pe câmpiile pârjolite cetele tătăreşti 
târând în fuga mare, legaţi de cozile cailor, pe femei, copii şi 
bpătrâni!.. Era acea vreme a luptei... era viață, bărbăție şi 
putere, vitejie şi jertfe... cei ce făceau faptele mari aveau o 
moşie... şi erau umărul drept al moşiei, şi ridicau stâlpi de 
biruințe, şi țara era o ţară de fală şi zidul cel tare al 


credinței!.. 


59. 


Oraşele s-au întemeiat din nou, dărâmăturile turnurilor şi 
ale curților nu se mai văd... alte curți şi alte turnuri s-au 
înălțat în locul lor... copiii robiți întorsu-s-au iarăşi... dar 
oamenii sângiurilor nu-ți deteră înapoi volnicia... pământ al 
grelelor dureri!.. şi copiilor tăi le-a rămas robia... Pe câmpul 


de bătaie se văd oameni cu brațele goale, cu piepturile 


dezvelite, zvârlindu-se peste ascuţitul paloşelor... şi în locul 
oricărui om ce cade, în locul oricărui pept ce se despică, alt 
piept şi alt om se pune în rând... carnea toceşte fierul... 
bătrânii robiți cântă... femeile blestemă pe cei mişei... Dar în 
oraşele cele nouă ale tale, o, țară română, nu se mai aude 
de vitejie... ci de lăcomie şi nedreptate!.. Pe câmpiile tale şi 
pe drumuri trec feţe serbede şi veştede, fluierând doine 


dureroase! 


60. 


Viscolul pustiirii a suflat pe acest pământ... sângele 


părinţilor în vinele strâmte ale strănepoțţilor a secat! 


6l. 


Viforoase erau vremile cele vechi... dar oamenii se năşteau 
tari!.. Pământul era acoperit de dărâmături şi de trupuri 


moarte... dar din acele câmpii ce fumegau de pârjol şi de 


măcel se înălțau strigări de biruințe şi de slobozenie... 
Ticăloşia şi moartea sunt şi acum... dar unde sunt 
slobozenia şi biruința... şi strigările ce se înalță sunt numai 
ale durerii!.. Ce ar fi ajuns pământul acesta dacă strămoşii 


noştri ar fi dormitat şi ei!.. 


62. 


Deşteaptă-te, pământ român! biruie-ți durerea; e vremea să 
ieşi din amorțire, seminție a domnitorilor lumii!.. Aştepţi 
oare, spre a învia, ca strămoşii să se scoale din morminte?.. 
Într-adevăr, într-adevăr ei s-au sculat, şi tu nu i-ai văzut... 
Ei au grăit, şi tu nu i-ai auzit... Cinge-ţi coapsa ta, caută şi 
ascultă... Ziua dreptăţii se apropie... toate popoarele s-au 


mişcat... căci furtuna mântuirii a început!.. 


63. 


Nu ţi s-a zis oare prin gura mucenicilor tăi: „Şi Domnul 
părinților voştri se va îndura de lacrimile slugilor sale şi va 
scula pe unul dintre voi, care va aşeza pe urmaşii voştri 


iarăşi în volnicia şi puterea lor de mai înainte?” 


64. 


Deci, timpul sosit-a... Semne s-au ivit pe cer... pământul s-a 
clătinat de bucurie... blestemul înfricoşat s-a auzit dinspre 


apus... şi toate popoarele s-au deşteptat. 


65. 


Cinge-ţi coapsa, ţară română... şi-ţi întăreşte inima... 
miazănoapte şi miazăzi, apusul şi răsăritul, lumina şi 
întunericul, cugetul dezbrăcător şi dreptatea s-au luat la 
luptă... Urlă vijelia de pe urmă... Duhul Domnului trece pe 


pământ!... 


